Hartlik geluk aan die matrieks | Netwerk24
Hartlik geluk aan die matrieks
Deur Kobus Spies, Bloemfontein 10 Januarie 2020 00:01
Ek voeg graag my stem by die koor van gelukwense en waardering met betrekking tot die 2019-matriekuitslae
Ten spyte van wat ook al waar gesê, geskryf of geïmpliseer word, word geen punt, toekenning of onderskeiding verniet weggegee nie.
Die kandidaat met 'n voltal of aantal onderskeidings werk net so hard soos enige ander een
Alhoewel slegs die eksamennommers gepubliseer word, weet ek agter elke nommer is daar 'n gesig, 'n mens, 'n jong individu met 'n ideaal, 'n verwagting.
Mag ons land en sy mense (almal van ons) nooit eendag skuldig staan daaraan dat ons jong ideale en verwagtinge gedemp of vernietig het nie
Hartlik geluk aan elke presteerder.
Veral ook aan elke skoolhoof en onderwyser wat glo aan sy vak, sy roeping en die kind voor hom.
Ek kan vanweë my betrokkenheid by agt van die hoërskole in die Suid-Vrystaat getuig van die soms uiters moeilike omstandighede waaron-der daagliks gewerk word.
Ek kan juis getuig van ideale en verwagtinge van kinders en onderwysers, mense wat nie noodwendig die koerant of TV en allermins die amptelike geleenthede, haal nie.
In een geval het net een kandidaat geslaag en dit 'n kandidaat met "spesiale onderwysbehoeftes".
In hierdie opsig verdien minstens een skool spesiale vermelding en ons gelukwense: die Bartimea-skool vir blinde en dowe kinders in Thaba Nchu.
Bartimea spog met twee kandidate met toelating tot graadstudies en een kandidaat wat met 'n vakonderskeiding spog.
Hartlik geluk aan hulle en die skool!
Laaste maar vir seker nie die minste nie: Hartlik geluk aan elke ouer, voog, ondersteuner en veral voorbidder wat al die pad van die eerste skooldag af getrou met die matrieks saamgeloop en beleef het.